SL Uradni list Evropske unije C 87/1

MNENJE EVROPSKE CENTRALNE BANKE

z dne 18. marca 2010

o predlogu direktive Evropskega parlamenta in Sveta o spremembi Direktiv 1998/26/ES, 2002/87/ES, 2003/6/ES, 2003/41/ES, 2003/71/ES, 2004/39/ES, 2004/109/ES, 2005/60/ES, 2006/48/ES, 2006/49/ES in 2009/65/ES glede pristojnosti Evropskega bančnega organa, Evropskega organa za zavarovanja in poklicne pokojnine ter Evropskega organa za vrednostne papirje in trge

(CON/2010/23)

2010/C 87/01

Uvod in pravna podlaga

Evropska centralna banka (ECB) je dne 25. novembra 2009 prejela zahtevo Sveta Evropske unije za mnenje o predlogu direktive Evropskega parlamenta in Sveta o spremembi Direktiv 1998/26/ES, 2002/87/ES, 2003/6/ES, 2003/41/ES, 2003/71/ES, 2004/39/ES, 2004/109/ES, 2005/60/ES, 2006/48/ES, 2006/49/ES in 2009/65/ES glede pristojnosti Evropskega bančnega organa, Evropskega organa za zavarovanja in poklicne pokojnine ter Evropskega organa za vrednostne papirje in trge (1) (v nadaljnjem besedilu: predlagana direktiva).

Pristojnost ECB, da poda mnenje, izhaja iz členov 127(4) in 282(5) Pogodbe o delovanju Evropske unije, saj predlagana direktiva vsebuje določbe, ki vplivajo na prispevek Evropskega sistema centralnih bank (ESCB) k nemotenemu vodenju politik glede bonitetnega nadzora kreditnih institucij in stabilnosti finančnega sistema, kot je navedeno v členu 127(5) Pogodbe.

Pripombe v tem mnenju je treba brati v povezavi z mnenjema ECB CON/2009/88 (2) in CON/2010/5 (3), ki sta bili sprejeti v okviru reforme evropskega finančnega nadzora, ki je v teku (4).

V skladu s prvim stavkom člena 17.5 Poslovnika Evropske centralne banke je to mnenje sprejel Svet ECB.

1. Splošne pripombe

1.1 ECB podpira cilj predlagane direktive, ki v 11 direktiv za finančni sektor uvaja potrebne spremembe, da se zagotovi pravilno delovanje evropskih nadzornih organov in Evropskega odbora za sistemska tveganja (ESRB).

1.2 Pripombe, navedene v tem mnenju, in predlagane spremembe besedila se osredotočajo predvsem na vprašanja, ki so neposrednega pomena za ECB/ESCB in ESRB ter njuno sodelovanje z evropskimi nadzornimi organi in nacionalnimi pristojnimi organi. V tej zvezi je za izpolnjevanje njihovih nalog zlasti pomembno, da se odpravijo vse morebitne obstoječe pravne ovire za izmenjavo informacij med ECB/ESCB, ESRB, tremi evropskimi nadzornimi organi in nacionalnimi nadzornimi organi.

1.3 Sprejemanje tehničnih standardov

1.3.1 Predlagane uredbe o ustanovitvi evropskih nadzornih organov (v nadaljnjem besedilu: predlagane uredbe o evropskih nadzornih organih) določajo enoten postopek za sprejemanje tehničnih standardov (5). Osnutke tehničnih standardov bo pripravil vsak evropski nadzorni organ v obliki uredb ali sklepov (6), potrdila pa jih bo Komisija. V tej zvezi predlagana direktiva določa več sprememb sektorske zakonodaje in opredeljuje področja, na katerih bi bilo treba pripraviti tehnične standarde (7). Kot je bilo poudarjeno v mnenju ECB CON/2010/5, ECB v celoti podpira vzpostavitev enotnega evropskega pravilnika, ki bo veljal za vse finančne institucije na enotnem trgu, in tako tudi potrebo po učinkovitem instrumentu za določitev usklajenih zavezujočih tehničnih standardov na področju finančnih storitev (8).

1.3.2 V zvezi z izvedbenimi pooblastili, podeljenimi Komisiji, Pogodba uvaja razlikovanje med delegiranimi akti (člen 290 Pogodbe) in izvedbenimi akti (člen 291 Pogodbe). Posledično bodo uredbe in sklepi, ki jih bo sprejela Komisija za potrditev osnutkov tehničnih standardov, uvrščeni v eno od teh dveh kategorij. V povezavi z zakonodajo EU o finančnih storitvah bi bilo treba med institucijami Unije, ki so vključene v zakonodajni proces, doseči skupno stališče glede sprejetja ustrezne metodologije, ki bi pravne akte Komisije o potrditvi takšnih osnutkov tehničnih standardov vključila v splošnejši okvir, po katerem se uporabljajo delegirana in izvedbena pooblastila po Pogodbi.

1.3.3 Kadar osnutki tehničnih standardov predstavljajo „predlagane akte Unije“ v smislu prve alinee člena 127(4) in člena 282(5) Pogodbe ter spadajo na področja iz pristojnosti ECB, bi bilo treba ECB zaprositi za mnenje o predlaganih delegiranih ali izvedbenih aktih, s katerimi se osnutki tehničnih standardov potrjujejo. V sodbi v zadevi OLAF (9) je Sodišče pojasnilo, da je obveznost posvetovanja z ECB o predlaganih aktih Unije namenjena „v bistvu temu, da zakonodajalec sprejme akt šele potem, ko svoje stališče izrazi organ, ki je zaradi posebnih funkcij, ki jih opravlja v okviru Skupnosti na zadevnem področju, in zaradi visoke stopnje svojega strokovnega znanja še posebej usposobljen, da koristno sodeluje v predvidenem zakonodajnem postopku“. Ob upoštevanju pomembnosti funkcije, ki jo bodo v prihodnosti imeli tehnični standardi kot bistven sestavni del zakonodaje Unije o finančnih storitvah, bo ECB izvajala svojo svetovalno vlogo v skladu z zgoraj navedenimi načeli.

2. Posamezne pripombe

2.1 Direktiva 2003/71/ES (10)

Z objavo vseh prospektov v elektronski obliki in njihovo dostopnostjo neposredno na spletni strani bodočega Evropskega organa za vrednostne papirje in trge (ESMA) ali preko elektronske povezave do ustreznih spletnih strani se bo povečala preglednost (11). V tej zvezi ECB močno podpira idejo o izboljšanju dostopnosti in primerljivosti nekaterih ključnih informacij v prospektih na način, da se oblikuje standard za referenčne podatke o vrednostnih papirjih in izdajateljih s ciljem, da bi bili ti podatki na razpolago oblikovalcem politik, regulatorjem in finančnim trgom preko mednarodne javne infrastrukture (12). Prospekti vsebujejo ključne informacije, ki so lahko pomembne za analiziranje sistemskega tveganja, upravljanje s tveganji v družbah in urejanje statističnih podatkov v zvezi z vrednostnimi papirji; zato bi bilo treba zagotoviti, da so te informacije lahko dostopne. V tej zvezi je ECB pripravljena sodelovati z ESMA, da bi prispevala k oblikovanju in vzpostavitvi elektronskega registra in s tem povezanih procesov.

2.2 Direktiva 2006/48/ES (13)

2.2.1 Številne spremembe sektorskih direktiv po predlagani direktivi so usmerjene v nadaljnje izboljšanje informacijskih kanalov med ustreznimi organi na ravni Unije in na nacionalni ravni (14). ECB pozdravlja te predlagane spremembe, še zlasti tiste, ki so uvedene, da se z njimi upošteva ustanovitev ESRB (15). Poleg tega ECB predlaga naslednji dve spremembi.

2.2.2 Prvič, predlagana direktiva pojasnjuje, da imajo pristojni organi pravico izmenjevati informacije z Evropskim bančnim organom (EBA). ECB priporoča, da se uvede sprememba ene od določb Direktive 2006/48/ES z namenom, da se odstranijo vse morebitne pravne ovire za izmenjavo informacij med EBA in ESRB. Z uvedbo takšne spremembe bi bilo pojasnjeno, da ima EBA v skladu z Direktivo 2006/48/ES in ustreznimi določbami predlagane uredbe o EBA pravico, da posreduje ESRB vse informacije, ki jih je prejela od nacionalnih organov in so potrebne za izpolnjevanje nalog ESRB, brez poseganja v druga upoštevna evropska pravila, zlasti člen 15(4) predlagane uredbe o ESRB.

2.2.3 Drugič, Direktiva 2006/48/ES nalaga kolegijem nadzornih organov opravljanje nekaterih nalog (16) (vključno v zvezi z izmenjavo informacij (17) in v tej zvezi veljavne zahteve glede zaupnosti (18) pristojnim organom ne smejo preprečevati, da bi izmenjevali zaupne informacije znotraj kolegijev nadzornih organov (19). Glede na možno pomembnost informacij, dostopnih znotraj kolegijev nadzornih organov, ECB priporoča, da se izrecno določi, da lahko evropski nadzorni organi zaupne informacije v zvezi z dejavnostmi kolegijev nadzornih organov posredujejo ESRB (20), kadar so te informacije pomembne za izpolnjevanje njegovih nalog (21), na podlagi utemeljenih zahtev ESRB. To pojasnilo bi se lahko vneslo v člen 12 predlaganih uredb o evropskih nadzornih organih v zvezi s kolegiji nadzornih organov ali v okvir ustreznih določb o izmenjavi informacij v sektorskih direktivah, ki urejajo kolegije nadzornih organov.

3. Predlagane spremembe besedila

Kadar ECB priporoča spremembe predlagane direktive, so konkretni predlogi za spremembe besedila s pripadajočimi pojasnili navedeni v Prilogi.

V Frankfurtu na Majni, 18. marca 2010 Predsednik ECB Jean-Claude TRICHET

(1) COM(2009) 576 konč.

(2) Mnenje ECB CON/2009/88 z dne 26. oktobra 2009 o predlogu uredbe Evropskega parlamenta in Sveta o makrobonitetnem nadzoru finančnega sistema v Skupnosti in o ustanovitvi Evropskega odbora za sistemska tveganja ter o predlogu Odločbe Sveta o prenosu posebnih nalog v zvezi z delovanjem Evropskega odbora za sistemska tveganja na Evropsko centralno banko (UL C 270, 11.11.2009, str. 1). Vsa mnenja ECB so objavljena na spletni strani ECB na naslovu http://www.ecb.europa.eu

(3) Mnenje ECB CON/2010/5 z dne 8. januarja 2010 o treh predlogih uredb Evropskega parlamenta in Sveta o ustanovitvi Evropskega bančnega organa, Evropskega organa za zavarovanja in poklicne pokojnine ter Evropskega organa za vrednostne papirje in trge (UL C 13, 20.1.2010, str. 1).

(4) Evropska komisija je dne 23. septembra 2009 sprejela sveženj zakonodajnih predlogov, ki obsega (1) predlog uredbe Evropskega parlamenta in Sveta o makrobonitetnem nadzoru finančnega sistema v Skupnosti in o ustanovitvi Evropskega odbora za sistemska tveganja (COM(2009) 499 konč.) (v nadaljnjem besedilu: predlagana uredba o ESRB); (2) predlog odločbe Sveta o prenosu posebnih nalog v zvezi z delovanjem Evropskega odbora za sistemska tveganja na Evropsko centralno banko (COM(2009) 500 konč.); (3) predlog uredbe Evropskega parlamenta in Sveta o ustanovitvi Evropskega bančnega organa (COM(2009) 501 konč.) (v nadaljnjem besedilu: predlagana uredba o EBA); (4) predlog uredbe Evropskega parlamenta in Sveta o ustanovitvi Evropskega organa za zavarovanja in poklicne pokojnine (COM(2009) 502 konč.); in (5) predlog uredbe Evropskega parlamenta in Sveta o ustanovitvi Evropskega organa za vrednostne papirje in trge (COM(2009) 503 konč.). Po uveljavitvi Pogodbe dne 1. decembra 2009 je nova pravna podlaga predlagane odločbe o ESRB člen 127(6) Pogodbe (prejšnji člen 105(6) Pogodbe o ustanovitvi Evropske skupnosti), kar pomeni, da se predlagana odločba o ESRB zdaj preoblikuje v predlagano uredbo.

(5) Glej člen 7 predlaganih uredb o evropskih nadzornih organih.

(6) Člen 7(2) predlaganih uredb o evropskih nadzornih organih.

(7) Uvodna izjava 9 predlagane direktive.

(8) Glej na primer uvodno izjavo 14 predlagane uredbe o EBA.

(9) Primer C-11/00 Komisija Evropskih skupnosti proti Evropski centralni banki [2003] PSES I-7147, zlasti odstavka 110 in 111.

(10) Direktiva 2003/71/ES Evropskega parlamenta in Sveta z dne 4. novembra 2003 o prospektu, ki se objavi ob javni ponudbi ali sprejemu vrednostnih papirjev v trgovanje in o spremembi Direktive 2001/34/ES (UL L 345, 31.12.2003, str. 64).

(11) V skladu s predlagano direktivo mora ESMA na svoji spletni strani objaviti seznam odobrenih prospektov, vključno, če je primerno, z elektronsko povezavo na prospekt, ki je bil objavljen na spletni strani pristojnega organa matične države članice, izdajatelja ali organiziranega trga (člen 5(3) predlagane direktive, ki uvaja nov člen 14(4a) Direktive 2003/71/ES). Splošni pristop, ki ga je sprejel Svet glede drugih sprememb Direktive 2003/71/ES, zahteva tudi objavo prospektov v elektronski obliki (glej člen 1(13)(b) splošnega pristopa v zvezi s predlogom Komisije za direktivo Evropskega parlamenta in Sveta o spremembah Direktive 2003/71/ES in Direktive 2004/109/ES (2009/0132 (COD), 17451/09)). Sedanji drugi pododstavek člena 14(2) Direktive 2003/71/ES državam članicam prepušča odločitev, ali zahtevajo, da izdajatelji te prospekte objavijo v elektronski obliki.

(12) Mnenje ECB CON/2010/6 z dne 11. januarja 2010 o predlogu direktive Evropskega parlamenta in Sveta o spremembah direktiv 2003/71/ES in 2004/109/ES, odstavek 1.2.

(13) Direktiva 2006/48/ES Evropskega parlamenta in Sveta z dne 14. junija 2006 o začetku opravljanja in opravljanju dejavnosti kreditnih institucij (preoblikovano) (UL L 177, 30.6.2006, str. 1).

(14) V zvezi z Direktivo 2006/48/ES glej člene 9(10), 9(11), 9(12), 9(25) in 9(27) predlagane direktive.

(15) Glej na primer člen 9(12) predlagane direktive, ki spreminja člen 49 Direktive 2006/48/ES.

(16) Navedene so v členu 129, členu 130(1) in členu 131a Direktive 2006/48/ES.

(17) Člen 131a(1)(a) Direktive 2006/48/ES.

(18) Po oddelku 2 poglavja 1 Direktive 2006/48/ES.

(19) Tretji pododstavek člena 131a(1) Direktive 2006/48/ES.

(20) Vključno s kolegiji, ustanovljenimi v skladu s členom 42a(3) Direktive 2006/48/ES.

(21) Dostop ESRB do informacij, ki se izmenjujejo znotraj kolegijev nadzornih organov, bi bil skladen s stališči, ki so jih zavzeli skupina na visoki ravni o finančnem nadzoru v Uniji pod predsedstvom Jacquesa de Larosièrja v svojem poročilu z dne 25. februarja 2009, v odstavkih 180 in 186 na straneh 45 in 47, Komisija v svojem sporočilu z dne 27. maja 2009 o evropskem finančnem nadzoru (COM(2009) 252 konč., str. 15) in Svet za gospodarske in finančne zadeve v svojih zaključkih z dne 9. junija 2009, str. 13, in podpirajo dostop ESRB do teh informacij.